**LIETUVOS RESPUBLIKOS AMBASADA ČEKIJOS RESPUBLIKOJE IR ŠVEICARIJOS KONFEDERACIJAI**

**ŠVEICARIJOS AKTUALIOS EKONOMINĖS INFORMACIJOS SUVESTINĖ**

2023-02-01

2023-02-28

**ŠVEICARIJOS KONFEDERACIJA**

1 EUR – 1 CHF

|  |  |  |  |
| --- | --- | --- | --- |
| Data | Pateikiamos informacijos apibendrinimas | Informacijos šaltinis | Pastabos |
| **Lietuvos eksportuotojams aktuali informacija** |
| 2023-02-18 | Šveicarijoje trūksta daugelio rūšių vaistų. Vyriausybė paskelbė, kad situacija kelia nerimą ir įsteigė specialią darbo grupę, kuri parengs priemones padėčiai ištaisyti. | Tages-Anzeiger |  |
| 2023-02-16 | Dienraštis „Blick“ praneša, kad nepaisant įvestų sankcijų, Rusijos auksas ir toliau pasiekia Šveicariją „netiesioginiais kanalais“. Tuo pat metu dienraštis baksnoja ir į Belgiją – esą ši šalis tęsia prekybą Rusijos kilmės deimantais ir patiria didelių sunkumų įgyvendinant rusiškų deimantų importo draudimą, kuris yra 10-ojo ES sankcijų Rusijai paketo dalis. | Blick |  |
| 2023-02-02 | Pasibaigus pandemijai sumažėjusi Covid-19 gydymo ir diagnostinių rinkinių paklausa menkina Šveicarijos farmacijos įmonių pelnus. Šveicarų farmacijos milžinė „Roche“ prognozuoja, kad jos pardavimai šįmet sumažės daugiau kaip 5 mlrd. CHF. Praėjusiais metais „Roche“ grupės pajamos augo 1 proc. ir siekė 63,3 mlrd. CHF. Įmonės pelnas taip pat augo 1 proc. ir pernai sudarė 22,2 mlrd. CHF. | [Covid sales hit, Roche warns that 2023 profits will fall by 5b Swiss francs , International - THE BUSINESS TIMES](https://www.businesstimes.com.sg/international/covid-sales-hit-roche-warns-2023-profits-will-fall-5b-swiss-francs) |  |
| 2023-02-10 | Šveicarijos ekonomikos reikalų valstybės sekretoriatas (SECO) „atmetė 2023 m. sausio 16 d. Ispanijos prašymą dėl dviejų Šveicarijos gamybos 35 mm priešlėktuvinių pabūklų reeksporto“, – naujienų agentūrai AFP sakė SECO atstovas spaudai F. Maienfischas. Tai trečias kartas, kai Bernas blokuoja Šveicarijoje pagamintų ginklų perdavimą Ukrainai. Anksčiau šalis atmetė Vokietijos prašymą nusiųsti į Ukrainą Šveicarijos priešlėktuvinės gynybos amuniciją ir Danijos prašymą suteikti 22 šveicariškus tankus „Piranha III“. Valstybės, perkančios karinę techniką iš Šveicarijos, privalo pasirašyti deklaraciją, kad neeksportuos šios ginkluotės į kitas šalis. Taip siekiama garantuoti, kad nebūtų pažeistas Šveicarijos įstatymas, draudžiantis eksportuoti ginklus į valstybes, dalyvaujančias tarptautiniame ginkluotame konflikte. Pasak F. Maienfischo, Šveicarija išnagrinėjo Ispanijos prašymą atleisti ją nuo šio įsipareigojimo, taip pat ir Vokietijos bei Danijos prašymus, ir „atsakė neigiamai“. Tuo tarpu Šveicarijos ginklų pramonė nekantriai laukia pokyčių ir perspėja, kad jei Šveicarija neparodys lankstumo, vakarų partneriai gali nuspręsti ginkluotę pirkti iš kitų šalių. | NZZ |  |
| 2023-02-14 |  Parlamento Aukštųjų rūmų Saugumo politikos komitetas inicijavo įstatymų pakeitimo projektą, kuriuo siekiama tam tikromis aplinkybėmis leisti reeksportuoti Šveicarijoje pagamintą ginkluotę. Projekte siūloma, kad šalims, puoselėjančioms tokias pat vertybes kaip ir Šveicarija, būtų leista reeksportuoti Šveicarijoje gamintą ginkluotę praėjus 5 metams nuo jos įsigijimo, tarp jų – ir į šalis, įgyvendinančias JT Chartijoje numatytą teisę į savigyną. Įstatymas galiotų atgaline data ir būtų naudingas Ukrainai. Interviu dienraščiui „Tribune de Genève“  Centro partijos prezidentas (ir Šveicarijos – Baltijos šalių tarpparlamentinio bendradarbiavimo grupės BALTIKUM pirmininkas) G. Pfisteris ragina žengti dar toliau ir leisti Šveicarijai dalyvauti jungtiniuose tankų „Leopard 2“ pardavimuose (vadinamuosiuose *ring sales*) toms šalims, kurios ketina pristatyti šių tankų Ukrainai. „Europa turi vieningai ginti savo vertybes ir savo saugumą“, – sakė G. Pfisteris, apgailestaudamas, kad Šveicarijos vyriausybė nesiima lyderystės, o greičiau atvirkščiai – sprendimus priima tik spaudžiama kitų valstybių ir savo pačios visuomenės. | Tribune de Genève |  |
| **Investicijoms pritraukti į Lietuvą aktuali informacija** |
| 2023-02-21 | Mažėja Kinijos susijungimų ir įsigijimų (M&A) veiklų Šveicarijoje. Remiantis Šveicarijos audito įmonės „EY“ ataskaita, praėjusiais metais Kinija perėmė tris Šveicarijos įmones, o 2021 m. tokių sandorių buvo devyni. Ataskaitoje pažymima, kad Kinijos M&A skaičius Europoje 2021-2022 m. sumažėjo nuo 155 iki 139. Tokiems sandoriams Kinijos išleidžiamų pinigų suma sumažėjo dar labiau – nuo ​​11,4 iki 4,3 mlrd CHF. Pernai Kinija įsigijo 27 bendroves Jungtinėje karalystėje, 26 – Vokietijoje, 17 – Prancūzijoje, o Šveicarija (kartu su Norvegija, Lenkija, Portugalija, Rusija ir Švedija) užėmė devintą vietą pagal Kinijos M&A skaičių Europoje. Ataskaitoje teigiama, jog per pastarąjį dešimtmetį Kinijos įmonės buvo labai aktyvios Šveicarijoje. 2017 m. „ChemChina“ perėmė Šveicarijos žemės ūkio bendrovę „Syngenta“ už 43 mlrd. CHF. Taip pat Kinija aktyviai siekė įsigyti šveicarų aviacijos bendroves „Gategroup“, „Swissport“ ir „SR Technics“ bei aliuminio butelių gamintoją „Sigg“. Vis tik, nepaisant to, kad 2014 m. Šveicarija ir Kinija pasirašė laisvosios prekybos susitarimą, analitikų vertinimu, Šveicarija vis mažiau linkusi perleisti Kinijai savo strategines įmones.  | [Chinese firms tone down investment in Switzerland - SWI swissinfo.ch](https://www.swissinfo.ch/eng/chinese-firms-tone-down-investment-in-switzerland/48302876) |  |
| **Lietuvos verslo plėtrai aktuali informacija** |
| 2023-02-04 | Sausio mėnesį infliacija šalyje siekė 3,3 proc., ir lyginant su gruodžio mėn., padidėjo 0,5 proc. Didėjimą daugiausia nulėmė išaugusios elektros energijos sąskaitos namų ūkiams dėl kasmet sausio 1 d. atliekamo vadinamojo „metinio suvartojimo balanso“ skaičiavimo. | Tages-Anzeiger |  |
| 2023-02-23 | Nekilnojamojo turto konsultacinės įmonės „Wüest Partner“ skaičiavimais, 2026 m. Šveicarijoje greičiausiai trūks 51 000 būstų, o tai prilygs Liucernos dydžio miestui. Būstų trūksta dėl nuolat augančio šalies gyventojų skaičiaus ir nepakankamo statomų naujų butų ir namų skaičiaus. Pažymima, jog išduodamų būsto statybų leidimų skaičius šiuo metu kritęs iki žemiausio lygio per 25 metus. Pasak analitikų, Šveicarija artėja prie didžiausio būstų trūkumo per 30 metų. Šveicarijos nuomininkus saugo įstatymai, ribojantys būsto nuomos kainų augimą, tačiau didėjanti butų paklausa, ypač miestuose, ir toliau didina nuomos kainas. Šveicarijos nuomininkų asociacija skundžiasi, kad nuomotojai pelnosi nepaisydami taisyklių ir ragina vyriausybę imtis priemonių apsaugoti bent jau labiausiai pažeidžiamas visuomenės grupes, kurios nebeišgali nuomotis būsto. Šveicarijos būsto nuosavybės lygis yra vienas žemiausių Europoje. Tik apie 40 proc. šveicarų turi nuosavo nekilnojamojo turto, o likusieji būstą nuomojasi. | [Switzerland faces shortage of 51,000 homes, says study - SWI swissinfo.ch](https://www.swissinfo.ch/eng/switzerland-faces-shortage-of-51-000-homes--says-study/48317354) |  |
| 2023-02-28 | Šveicarijos vėjo jėgainės pernai pagamino 153 gigavatvalandes elektros, t.y. 5 proc. daugiau, nei praėjusiais metais ir daugiau, nei bet kada anksčiau, pranešė Šveicarijos energijos įmonių asociacija „Suisse Eole“. Beveik du trečdaliai vėjo energijos pagaminta žiemos mėnesiais. Nepaisant to, energijos, pagaminamos naudojant atsinaujinančius išteklius, kiekiai Šveicarijoje išlieka kuklūs. Remiantis 2021 m. rugsėjį paskelbtais duomenimis, elektros energijos, pagamintos naudojant saulės, vėjo ir biomasės išteklius, dalis per metus padidėjo nuo 10,3 iki 11,5 proc. Elektros energiją Šveicarijoje šiuo metu gamina 41 vėjo jėgainės. Pagal šį rodiklį Šveicarija stipriai atsilieka nuo kaimynių. „Prancūzija, Vokietija ir Austrija kartu sudėjus turi 7000 vėjo jėgainių ir rodo Šveicarijai pavyzdį“ – pažymi „Suisse Eole“.  | [Wind power production increases in Switzerland - SWI swissinfo.ch](https://www.swissinfo.ch/eng/wind-power-production-increases-in-switzerland/48322036) |  |
| 2023-02-17 | Ekonomistų vertinimu, 2023 metais Šveicarija patirs augimo sulėtėjimą, bet ne recesiją. Numatomas 0,7-1 proc. augimas. Prognozuojama, kad infliacija bus žemesnė nei 2 proc. Pagrindinė struktūrinė Šveicarijos ekonomikos problema išliks darbo jėgos trūkumas – jis ir toliau didės dėl demografinių priežasčių. Privačios bankininkystės sektoriaus perspektyvos išliks teigiamos dėl augančių palūkanų normų ir didėjančių sandorių apimčių. Vis dėlto susirūpinimą ir toliau kels viešos diskusijos dėl galimo įšaldyto Rusijos turto konfiskavimo, nes tai, esą pakenktų Šveicarijos, kaip „patikimo prieglobsčio turtingiems užsieniečiams“, statusui. | Tribune de Genève |  |
| **Lietuvos turizmo sektoriui aktuali informacija** |
| 2023-02-23 | Šveicarijos viešbučiai 2022 m. sulaukė beveik tiek pat svečių, kaip ir priešpandeminiais laikais. Sugrįžo turistai iš Europos ir Amerikos, tačiau Kinijoje ir Japonijoje vis dar taikomi griežti COVID-19 apribojimai lėmė mažesnį kinų ir japonų turistų skaičių. Pvz., lankytojų iš Kinijos pernai sumažėjo 91 proc. Lyginant su 2021 m., bendras nakvynių viešbučiuose skaičius pernai išaugo 29 proc. iki 38,2 mln. nakvynių. Viešbučių paklausa pernai grįžo į priešpandeminį lygį, o rezultatai buvo net geresni, nei 2017 m. Tiesa, viešbučių paklausa 2022 m. buvo šiek tiek mažesnė nei 2018 m. (-1,5 proc.) ir 2019 m. (-3,3 proc.). Prie augimo prisideda ir tai, kad pastaruosius du metus vis daugiau šveicarų linkę atostogauti savo šalyje. Palyginti su 2019 m., vietinių svečių nakvynių skaičius išaugo 17,5 proc. ir pernai siekė 21 mln.  | [Demand for Swiss hotels close to pre-pandemic level - SWI swissinfo.ch](https://www.swissinfo.ch/eng/demand-for-swiss-hotels-close-to-pre-pandemic-level/48309440) |  |
| **Bendradarbiavimui MTEPI[[1]](#footnote-1) srityse aktuali informacija** |
| 2023-02-04 | Šveicarijos mokslo sektorius patiria nuostolių dėl šalies pašalinimo iš ES Horizonto programos. Federalinio meteorologijos ir klimatologijos biuro (MeteoSuisse) direktorius Ch. Apenzeleris pažymi, kad jo vadovaujama organizacija buvo svarbi partnerė ES projektuose, skirtuose toliau plėtoti Europos orų modelius. Nors šalies vyriausybė skyrė finansavimą kitoms tarptautinio bendradarbiavimo formoms, vis tik labai trūksta dalyvavimo ES programose. Savo ruožtu dienraštis Le Temps atkreipia dėmesį į Šveicarijos pašalinimo iš ES Horizonto programos neigiamą poveikį šalies kvantinių technologijų sektoriui. Šveicarijos mokslininkai pašalinti iš itin pažangios ES programos „Quantum“, kuri buvo sukurta 2018 m., ir kurios viena iš pagrindinių naudos gavėjų, esą buvusi būtent Šveicarija. | NZZ |  |
| 2023-02-23 | Šveicarijos mokslininkai išrado vadinamąjį „kaulų spausdinimo“ metodą. Lozanos Technologijų instituto (EPFL) mokslininkai sukūrė biologinį kompozitą-spausdinimo rašalą, kuris yra beprecedentiškai stiprus, lengvas ir nekenksmingas aplinkai. Viliamasi, kad inovacija galės būti plačiai pritaikyta medicinoje, meno kūrinių ir net koralinių rifų rekonstrukcijai. Naujosios technologijos pagalba per maždaug keturias dienas bet kokią 3D spausdintuvu pagamintą formą galima mineralizuoti į kaulą primenančią kietą medžiagą. Rezultatas – tvirtas ir atsparus biologinis kompozitas, kurį galima pagaminti naudojant standartinį 3D spausdintuvą. Šiame procese nebereikia ypatingai aukštų temperatūrų, kurios naudojamos keramikos produktų gamybai. Medžiaga puikiai pritaikoma ne tik medicinoje (pvz., kaulų rekonstrukcijai), tačiau ir meno kūrinių restauravimui. Ji gali būti švirkščiama tiesiai į vazą ar statulą. Be to, „naujasis rašalas“ galėtų būti naudojamas dirbtinių koralų, kurie naudojami pažeistiems jūros rifams atkurti, statybai. „Gaminti į kaulus panašias medžiagas laboratorijoje ar gamykloje yra labai sudėtinga“ – sakė EPFL mokslininkai. „Rašalas turi būti pakankamai skystas, kad jį būtų įmanoma įpurkšti iš 3D spausdinimo antgalio, tačiau po spausdinimo jis turi sukietėti. Anksčiau mokslininkai bandė išgauti tokias medžiagas, įmaišydami į rašalą mineralinių dalelių. Tačiau susidariusios struktūros džiūdamos susitraukdavo, todėl gaminiuose atsirasdavo įtrūkimų. Ši nauja technologija – tikra revoliucija“ – pabrėžė EPFL mokslininkai. | [Swiss scientists develop method for ‘printing bones’ - SWI swissinfo.ch](https://www.swissinfo.ch/eng/swiss-scientists-develop-method-for--printing-bones-/48310270) |  |
| **Lietuvos ekonominiam saugumui aktuali informacija**  |
| 2023-02-06 | Šveicarijos vyriausybė paskelbė, kad privataus Rusijos turto konfiskavimas šalyje siekiant padėti po karo atstatyti Ukrainą prieštarautų Šveicarijos teisei. Tradiciškai neutrali Šveicarija praėjus keturioms dienoms po to, kai 2022-ųjų vasario 24-ąją Rusija įsiveržė į Ukrainą, nusprendė prisijungti prie Europos Sąjungos sprendimo įvesti Maskvai sankcijas. Nuo to laiko Šveicarija įšaldė milijardų eurų vertės Rusijos turto. Susidūrusi su tarptautiniais pasiūlymais šį turtą konfiskuoti ir panaudoti pinigus Ukrainos atstatymui, Šveicarijos Federalinė Taryba paprašė Teisingumo departamento darbo grupės išsiaiškinti tokio žingsnio teisėtumą. Grupė padarė išvadą, kad „teisėtos kilmės privataus turto nusavinimas be kompensacijos yra neleistinas pagal Šveicarijos teisę“, sakoma vyriausybės pareiškime. „Įšaldyto privataus turto konfiskavimas yra nesuderinamas su federaline konstitucija ir galiojančia teisine tvarka bei pažeidžia Šveicarijos tarptautinius įsipareigojimus“, – priduriama jame. Vyriausybė pareiškė, kad susipažino su šia išvada, ir pabrėžė, kad „parama Ukrainai ir toliau bus teikiama nepriklausomai nuo diskusijų dėl įšaldyto turto“. Bernas teigė, kad dalyvauja kitose tarptautinėse diskusijose, įskaitant diskusijas dėl galimybės konfiskuoti Rusijos centrinio banko valiutos atsargas ir kitą valstybės turtą. „Taip pat svarstoma galimybė nustatyti griežtesnes baudžiamąsias priemones už sankcijų pažeidimus“, – sakoma pranešime. „Šveicarija atidžiai stebi šiuos pasiūlymus ir prisideda prie diskusijų“, – teigiama jame. Rusijos karas Ukrainoje ir Šveicarijos vyriausybės sprendimas sekti ES pavyzdžiu dėl sankcijų Maskvai atgaivino diskusijas apie giliai įsišaknijusį šios Alpių šalies neutralumą. Gana prieštaringai yra vertinamas Berno sprendimas vardan neutralumo uždrausti kelioms Europos šalims į Ukrainą reeksportuoti Šveicarijoje pagamintus ginklus. | NZZ |  |
| 2023-02-08 | Vyriausybė nurodė Federaliniam finansų departamentui pradėti procedūrą, kuria siekiama konfiskuoti buvusio Ukrainos prezidento V. Janukovičiaus ir jo aplinkos įšaldytą turtą. Šį turtą ketinama grąžinti Ukrainai. | NZZ |  |
| 2023-02-11 | Sankcionuotas Rusijos oligarchas R. Abramovičius iki karo pradžios buvo pagrindinis Šveicarijos banko “UBS” klientas, jo turto vertė šiame banke viršijo 700 mln. CHF – rašo dienraštis NZZ. Vis tik, esą iki šiol neaišku, ar šis turtas įšaldytas, ar Abramovičiui pavyko apeiti sankcijas ir perleisti turtą jo vaikams priklausantiems patikos fondams. | NZZ |  |
| 2023-02-19 | Šveicarijos kriminalinės teisės ekspertas M. Pietas teigia, kad Rusijos turtą būtų galima konfiskuoti pagal galiojančius Šveicarijos įstatymus, jeigu Putinas ir jo aplinka būtų kvalifikuoti kaip nusikalstama organizacija. M. Pietas atkreipia dėmesį, kad precedentų yra buvę praeityje, pvz., buvęs Nigerijos diktatorius S. Abacha ir jo aplinka Šveicarijoje pripažinti nusikalstama organizacija – jų turtas konfiskuotas ir grąžintas Nigerijai. | Tribune de Genève |  |
| 2023-02-08 | Šveicarijos ekspertai, vertindami Vakarų įvestų sankcijų Rusijai efektyvumą, pažymi, kad nors jos ir nesustabdė Putino karo mašinos, vis dėlto turi teigiamą poveikį: 1) suvienijo Vakarų šalis; 2) atėmė iš Putino dalį išteklių; 3) silpnina Rusiją ilgalaikėje perspektyvoje. Daroma išvada, kad nors sankcijos vakarams brangiai atsieina, vis tik kartu su vakarų karine, politine ir ekonomine parama Ukrainai jos duoda teigiamą „suminį efektą“. | Tages-Anzeiger |  |
| **Bendra ekonominė informacija** |
| 2023-02-03 | 2022 m. į Šveicariją imigravo apie 81 000 žmonių, praneša Valstybės sekretoriato migracijos skyrius. Tai – 20 000 daugiau, nei praėjusiais metais. Padidėjusį imigrantų skaičių daugiausia lėmė didelė darbo jėgos paklausa – Šveicarijai trūksta darbuotojų daugelyje sričių. | Tribune de Genève |  |
| 2023-02-09 | Vasario 9 d. paskelbta antrojo pagal dydį Šveicarijos banko „Credit Suisse“ (CS) metinė ataskaita parodė, kad bankas patyrė rekordinį 7,3 mlrd. CHF (7,39 mlrd. eurų) nuostolį ir didelį klientų lėšų nutekėjimą. Bankas jau paskelbė apie restruktūrizaciją, o jo akcijų vertė krito 15 proc. | NZZ |  |
| 2023-02-11 | Finansų ministras Keller-Sutter paskelbė, kad Šveicarija 2022 metus baigė turėdama 4,3 mlrd. CHF (4,35 mlrd. eurų) deficitą. Pasak ministro, federalinis biudžetas atspindi ir beveik 2 mlrd. CHF (2,01 mlrd. eurų) „struktūrinį deficitą“, kurį lėmė karas Ukrainoje bei jo pasekoje išaugusios „nepaprastosios išlaidos“. Į Šveicarijos Konstituciją įtraukta vadinamoji „deficito stabdymo taisyklė“ įpareigoja ekonominio ciklo metu subalansuoti išlaidas ir pajamas, todėl vyriausybė pasiūlė taupymo programą. Tarp siūlomų priemonių: 1) privalomo Šveicarijos įnašo į ES Horizonto programą pašalinimas iš įprasto biudžeto planavimo. Šios lėšos (600 mln. CHF, t.y. 607 mln. eurų) esą vėl būtų įtrauktos į biudžeto planavimą, jei Šveicarija ateityje ir vėl prisijungtų prie ES programų; 2) lėtesnis gynybos išlaidų didinimas; 3) specialus mokestis elektromobiliams; 4) išlaidų mažinimas vystomojo bendradarbiavimo programoms, kultūrai, dienos centrams ir kt. Taupymo planą turi patvirtinti parlamentas. Analitikų teigimu, dalis siūlomų priemonių politiškai kontraversiškos, tad parlamente laukia karštos diskusijos. | Tages-Anzeiger |  |
| 2023-02-11 | Ekspertų skaičiavimais, Šveicarija nepasieks savo tikslo šią žiemą sutaupyti 10 proc. elektros energijos. Nuo spalio iki sausio buvo sutaupyta tik trečdalis planuotos sutaupyti elektros energijos. Elektros gamyba 2022 m. šiek tiek sumažėjo, daugiausia dėl sausų orų, kurie turėjo įtakos hidroenergijos gamybai. Tuo tarpu taupyti dujas sekasi geriau – ekspertų skaičiavimais Šveicarija jau viršijo 15 proc. taupymo tikslą. | Tages-Anzeiger |  |
| 2023-02-25 | Šveicarijoje trūksta gydytojų. Statistikos duomenimis, praėjusiais metais trys iš keturių naujai įdarbintų gydytojų buvo užsieniečiai. Daugiausia gydytojų įdarbinama iš Vokietijos, Prancūzijos, Italijos ir Rumunijos.  | NZZ |  |
| 2023-02-19 | Jeilio universiteto profesoriaus J. Sonnenfeld atliekamas tyrimas rodo, kad nuo Rusijos invazijos į Ukrainą pradžios iš Rusijos pasitraukė tik 53 šveicarų įmonės. Pasitraukusių įmonių sąrašą J. Sonnenfeldas pradėjo sudarinėti kelios dienos nuo karo pradžios. Dabar šiame sąraše yra daugiau kaip 1 300 įmonių ir organizacijų iš viso pasaulio, tarp jų ir 53 Šveicarijos subjektai. Minėtus subjektus tyrimo autorius skirsto į keletą kategorijų: 1) Rusijoje veiklą nutraukusios įmonės (tarp jų – Šveicarijos pramonės korporacija „ABB“, cemento gamintoja „Holcim“, naftos prekybininkė „Vitol“, šokolado gamintoja „Lindt & Sprüngli“, sanitarinių dalių gamintoja „Geberit“; 2) veiklą Rusijoje sustabdžiusios, tačiau apie grįžimą svarstančios įmonės (laikrodžių gamintojai „Swatch Group“, „Richemont“ ir „Rolex“, distribucijos kompanija „Glencore“); 3) veiklą Rusijoje apribojusios/sumažinusios įmonės (bankai „UBS“, „Credit Suisse“ ir „Julius Bär“, logistikos milžinė „Kühne + Nagel“, statybinių medžiagų gamintoja „Sika“); 4) pardavimus ir investicijas sustabdžiusios, tačiau ir toliau Rusijoje veikiančios įmonės (farmacijos milžinai „Roche“ ir „Novartis“, maisto gamintoja „Nestlé“, šokolado gamintoja „Barry Callebaut“). Tyrime įvardijamos ir keturios savo strategijos nepakeitusios Šveicarijos įmonės, kurios Rusijoje tęsia savo veiklą kaip įprasta: chemijos korporacija „Ems-Chemie“, mašinų gamintoja „Liebherr“, medienos perdirbėja „Swiss Krono“ ir plataus vartojimo prekių prekybininkė „Zepter“. | [Only 18 Swiss companies have completely exited Russia, says Yale professor - SWI swissinfo.ch](https://www.swissinfo.ch/eng/only-18-swiss-companies-have-completely-exited-russia--says-yale-professor/48299072) |  |

Parengė:

Kristina Baubinaitė, LR ambasados Čekijos Respublikoje trečioji sekretorė

tel. +370 706 53832, el. paštas kristina.baubinaite@urm.lt

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Lietuvos Respublikos diplomatinės atstovybės ar konsulinės įstaigos darbuotojo

pareigos, vardas pavardė, telefono numeris, el. paštas)

1. MTEPI - moksliniai tyrimai, eksperimentinė plėtra ir inovacijos [↑](#footnote-ref-1)